שמעון ראם מזכרון יעקב הוא הישראלי השני שנהרג בהתרסקות המטוס באתיופיה ביום ראשון האחרון- כך הותר היום (שלישי) לפרסום.
ראם, בן 55 מזכרון יעקב, שימש כסמנכ"ל בחברת האבטחה "שפרן יעוץ וניהול", המתמחה בייעוץ בתחומי ניהול אבטחה וביטחון לחברות וארגונים פרטיים בארץ ובחו"ל. בסוף השבוע האחרון יצא מישראל לצורך פגישה עסקית בניירובי שבקניה, כשטיסתו כללה עצירת ביניים באדיס אבבה- בסופה הוא עלה על המטוס שהתרסק לאחר המראתו.
אמש הותר לפרסום כי הישראלי השני שנספה באסון הוא אבי מצליח בן 49 ממעלה אדומים. מצליח, שנסע לאתיופיה כחלק מנסיעת עסקים, הותיר אחריו אישה ושני ילדים. מירב ואווה, אחיותיו של מצליח, סיפרו בריאיון ל'שש עם עודד בן עמי' כי שוחחו עם אבי בפעם האחרונה ביום שישי האחרון. "הוא טס במוצאי שבת", אמרה מירב. "הוא איש מכירות מעולה שמאוד אהב את מה שעשה. אנשים היו מאוהבים בו הרבה מעבר לעבודה. הוא יצר שם קשרי חברות מדהימים. הם אפילו לא הסכימו שילך לבתי מלון ורצו לארח אותו בבית שלהם".
עוד דווח אמש כי הקופסה השחורה של מטוס "אתיופיאן איירליינס" שהתרסק סמוך לאדיס אבבה נמצאה על ידי הכוחות הפועלים במקום. עד כה לא נמצאו ראיות המסבירות את נסיבות ההתרסקות, שבה נהרגו 157 בני אדם- ביניהם שני הישראלים. כוחות המשטרה שמצאו את הקופסה השחורה אמרו כי המכשיר, המכיל הקלטות של התנהלות הצוות במטוס, ניזוק במהלך ההתרסקות. "נראה אם אפשר להוציא ממנו משהו" נאמר. "החיפוש אחר שרידי המטוס יימשכו. דברים כאלה דורשים זמן רב".
בעקבות המהלך של "אתיופיאן איירליינס", ממשלות וחברות תעופה נוספות ברחבי העולם הודיעו על צעד דומה. בין השאר ממשלות סין, דרום קוריאה, אינדונזיה ובריטניה הנחו את כל חברות התעופה במדינה שלא להשתמש במטוסי בואינג 737 מקס, כשבסך הכל קורקעו מעל 100 מטוסים מסוג זה בשתי המדינות. גם בסוכנות התעופה ההודית דרשו מחברת בואינג הסבר לתאונה, והבהירו כי המטוסים מהדגם שהתרסק לא יוטסו עד לקבלת פרטי החקירה.